Holger Rune - Dossier\nJEG SPILLER OFFENSIV TENNIS. Jeg går efter at tage boldene tidligt, presse modstanderen og komme frem til nettet og afgøre boldene. Jeg vil gerne slå vindere med min forhånd, som er mit favoritslag. Min træner (Lars Christensen, red.) sørger for, at jeg også kan spille defensivt, men det er den offensive tennis, som jeg synes er fedest at se på, når andre spiller. Da jeg var mindre, var Nadal nummer et i verden, og han vandt alle turneringerne, derfor blev han mit idol. Jeg spillede med bandana og ærmeløse trøjer, ligesom han gør, og jeg løb mest rundt nede bag baglinjen og sled ligesom ham. Nadal er en mere defensiv spiller end eksempelvis Federer, som blev min nye yndlingsspiller, da han overtog førstepladsen på verdensranglisten nogle år senere. Da ville jeg hellere være Federer, og jeg skiftede min ketsjer til en fra Wilson og købte det samme tøj som ham. Han har været min yndlingsspiller lige siden, også selv om han ikke er nummer et længere. Han spiller simpelthen bare for fedt. Og superoffensivt.\nJeg ser en masse tennis både live i tv og via klip på YouTube, hvor jeg nørder de forskellige topspilleres teknik og attitude. Jeg tager det bedste fra hver spiller og forsøger at bruge det i min egen spillestil og opførsel. Jeg tager selvfølgelig en del fra Federer, fordi han slår så godt og tager bolden så vanvittigt tidligt. Han er hele tiden tæt på baglinjen, og nogle gange tager han bolden i opspringet eller går bare ind og flugter på den. Hans benarbejde er fantastisk. Jeg forsøger at spille lige så hurtigt som Federer. Jeg kan selvfølgelig ikke spille helt så hurtigt endnu, men hvis jeg øver mig nok, skal det nok komme. Så er der 19-årige Félix Auger-Aliassime (nummer 19 på verdensranglisten, red.), som er en stor inspirationskilde for mig, da han kun er tre år ældre end mig, og jeg vil gerne gå i hans fodspor. Félix spiller også offensivt og kan meget af det samme som Federer. Han er også glad for at serve hårdt og slå forhånd ligesom mig. Jeg har set nogle klip med ham fra hans juniortid, hvor han ofte blev sur på banen, men det har han virkelig arbejdet med. I dag er han iskold, når han taber et point. Sådan vil jeg også være.\nHoldet omkring Holger Rune består af moren Aneke Rune, der også fungerer som Holger Runes manager. Hun er i tæt dialog med træner Lars Christensen om, hvad der er det rigtige for Holger Runes tennismæssige hverdag og udvikling. Aneke Rune har fulgt sønnens træning, siden han startede til tennis som 6-årig, og er gradvist blevet en naturlig del af hans hverdag og planlægning. Familien valgte for nylig at sælge deres sommerhus for at frigive midler til at støtte Holger Runes mange rejser. Ud over Lars Christensen, som har ansvaret for Holger Runes udvikling rent teknisk og fysisk på tennisbanen, er mentaltræner og tidligere jægersoldat Lars Robl tilknyttet holdet. Robl er også ansat hos de danske e-sportsstjerner Astralis. I HIK får Holger Rune også sparring med Michael Tauson, tidligere professionel tennisspiller og en del af det danske landshold fra 1985-1991, som er klubbens chef for seniorafdelingen og eliteformand. Det danske Davis Cup-hold, som Holger Rune også er en del af, bliver styret af den tidligere professionelle tennisspiller Kenneth Carlsen, der også træner Holger Rune i HIK. Far, Anders Nødskov, og søster, Alma Nødskov Rune, spiller også en vigtig rolle som opbakning og støtte i Holger Runes tenniskarriere.\nT-shirt, Nike, 530 kr.\nShorts, Nike, 480 kr.\nStrømper, Nike, 50 kr.\nSko, Nike, 1.050 kr.\nTennisketsjer, Babolat, 1.500 kr.\nEn spiller som Karen Khachanov har ikke et fantastisk spil som Federer, men den måde, han går rundt på banen på, er fed. Han ser farlig ud. Han er rank og signalerer til sin modstander, at hvis man skal slå ham, skal man virkelig tage sig sammen. Han går rundt og viser, at han er en stor stjerne. Og det er vigtigt. Hvis man går ind og er en lille bange mus, så tænker modstanderen: Fedt, ham der skal jeg bare ind og nakke. Man skal have selvtillid på banen og vise det ved at knytte næven efter et point.\nMin træner vil gerne have, at jeg slår min forhånd lidt ligesom Wawrinka, der slår rimelig rent og ret lige på bolden i stedet for at slå med meget topspin. Uden at give mig selv for meget credit vil jeg sige, at det er lidt sådan, jeg også slår. Mit greb om ketsjeren er, ligesom når man holder om en stegepande. Det er et godt greb for mig, fordi jeg kan mange ting med det, jeg kan både slå fladt og topspin. Der er mange, som siger, at jeg har en hård og tung forhånd, som er svær at tage, når den lander, men jeg kan også slå den mere toppet for at få bolden til at hoppe højt i landingen, så modstanderen skal tage den i skulderhøjde.\n”Min største udfordring i øjeblikket er det med at blive på banen. Når jeg har det svært i en kamp, begynder jeg at søge hjælp hos min mor og mine trænere. Det er et problem, fordi det er kun mig, som kan vinde kampen. De kan ikke spille boldene for mig oppe fra tribunen, og jeg er desuden bedre til tennis end dem.”\nJeg har ingen ambition om at slå det fuldstændig samme slag som en anden spiller, for som min træner altid siger: Der kommer ikke en ny Federer eller Nadal, der kommer en helt ny. Alle har forskellig teknik. Man kan få inspiration fra andre, men der er ingen i toppen, som slår præcis den samme forhånd, selv om der selvfølgelig er nogle, som ligner hinanden i spillestil. Jeg er ikke færdigudviklet som tennisspiller, men teknisk er jeg rimelig udviklet, min teknik ligger godt og cementeret.\n”Det næste fokus i Holgers træning bliver eksplosivitet. Mere styrke i ben og krop vil øge Holgers stamina og evne til at hænge i i de lange dueller i tredje sæt. Jo mere eksplosiv du er, des mere kan du accelerere farten i dine slag, så Holger får mere spin og fart i. Slagene bliver tungere, så modstanderen bliver trættere og skal stå imod et højere tryk. En eksplosiv krop vil også øge hans træfsikkerhed og evne til at flytte bolden hurtigere. Det ekstra overskud gør, at han kan forberede sine slag bedre, så han virkelig kan slå igennem, når bolden kommer.”\nDA JEG HAVDE VUNDET semifinalen under French Open tilbage i juni, var jeg med det samme meget fokuseret på finalen, hvor jeg skulle møde amerikanske Toby Alex Kodat. Jeg havde spillet mod ham to gange tidligere, og jeg talte meget hektisk til min træner: Hvordan skal jeg spille ham? Hvad skal jeg gøre? Det var min første Grand Slam finale, og jeg ville jo virkelig gerne vinde! Både min træner og mentaltræner sagde til mig, at jeg skulle slappe af. Det handlede om at være rolig efter semifinalen. Jeg fik at vide, at nu skulle jeg lige nyde sejren, og vi skulle først evaluere semifinalen, før vi skiftede fokus til finalen. Jeg lavede nogle udstræk, cyklede lidt af og fik nogle isbade i løbet af eftermiddagen og aftenen. Alt det, som jeg plejer at gøre for at kunne være helt skarp til næste kampdag. Vi kørte hjem til hotellet, hvor jeg undlod at se for meget tennis, det kan påvirke mig negativt under turneringer, da jeg kun har brug for at fokusere på mig selv og mit eget spil. Jeg sad på værelset og talte med min træner og min mor, og bagefter lå jeg bare og kiggede på min telefon. Min søster havde gået nogle modeshows som model i Paris, så dem så jeg. Nogle gange ser jeg også film, men ikke den her aften, fordi det også kan fjerne fokus. Det er vigtigt, at jeg ikke får for mange ting i hovedet, så jeg snakker heller ikke med venner. Jeg var ret afslappet og følte mig mentalt klar til næste dag, da jeg lagde mig til at sove.\nJakke, Nike, 550 kr.\nBukser, Nike, 730 kr.\nSweater, Tiger of Sweden, 1.000 kr.\nBukser, Nike, 530 kr.\nUr, Larsen & Eriksen, 1.000 kr.\nArmbånd, Hanrej, 2.500 kr.\nPå kampdagen sagde min træner til mig, at det var en kampdag ligesom alle andre, så vi overholdt alle vores normale rutiner. Jeg havde selvfølgelig sommerfugle i maven, da jeg vågnede, men jeg følte ikke, at det var så slemt. Jeg spiste havregryn, æg og et stykke brød og drak et glas juice, præcis som jeg plejer at gøre inden en kamp. Derefter tog vi ud på French Open-anlægget, hvor vi startede nede i fitnessrummet kl. 9.45 med at lave mobilitetsøvelser og opvarmning. 10.30 gik vi ud på tennisbanen, hvor jeg først skulle lave noget benopvarmning, inden jeg begyndte at slå til boldene. Jeg kan godt lide at have en halv times tid inden kampen til at skifte tøj og stå og snakke lidt med min mor eller andre spillere på holdet, det fungerer ikke for mig at gå direkte fra opvarmningen og ind til kamp. Sådan blev det også den dag.\nInden en kamp laver jeg altid en gameplan sammen med min træner, som er forskellig fra modstander til modstander, men den tager også udgangspunkt i det, som jeg er god til. Til denne kamp var min gameplan at spille lynhurtigt mod Toby, som er rigtig god, når han får tid, så kan han virkelig trykke til bolden og få meget spin i sine slag, som er farlige på banerne på Roland Garros (French Open kaldes også Roland Garros, da turneringen er opkaldt efter en fransk luftfartspioner, red.), hvor boldene hopper højt på gruset. Min plan var at stå tæt på baglinjen og tage boldene tidligt, så han ikke fik mulighed for at slå vinderslag. Jeg skulle serve højt til hans baghånd, da han slår enhånds baghånd og dermed skal højt op for at returnere bolden, og det kan han normalt ikke lide. Når han servede, skulle jeg også ind og slå tidligt til bolden for at flytte ham hurtigt rundt på banen. Selv om modstanderen kender mit spil, så virker det altid at have sin egen plan at spille efter. Det er den, som hjælper mig med at komme tilbage på sporet, når jeg har spillet nogle dårlige point.\n”Det er ingen hemmelighed, at mit mål er at blive nummer et i verden. Der er ikke sat et tidspunkt på endnu, men det skal nok komme til at ske. Jeg plejer at nå mine målsætninger hurtigere, end de er sat til.”\nJeg tabte det allerførste parti, hvor Toby brød min serv ret let. Lige der gik det op for mig, at nu var kampen i gang, og jeg skulle spille efter min gameplan. Jeg var gået lidt for slapt ind til kampen. I mit forsøg på at være rolig var jeg blevet for afslappet. Men det hjalp at blive brudt, jeg kom op i gear. Jeg fik mere lir og nerve på. Jeg fokuserede på min gameplan og spillede helt efter den og vandt de næste fire partier. Så længe jeg holdt fast i det, havde han ingen chance. Det hjælper meget på selvtilliden, når jeg spiller efter gameplanen og samtidig vinder boldene, så ved jeg, at hvis det bliver svært, så kan jeg altid gå tilbage til det. Jeg vandt første sæt 6-3 uden de store problemer.\nDa Holger Rune 27. oktober vandt sæsonfinalen for juniorspillere, skete det med en finalesejr over franske Harold Mayot på 7-6, 4-6, 6-2. ITF World Tennis Tour Junior Finals 2019 fandt sted i Chengdu, Kina, hvor danskeren var en del af et felt på de otte bedst rangerede spillere under 18 år, og sejren markerede samtidig Holger Runes sidste turnering som juniorspiller.\nHættetrøje, Nike, 600 kr.\nT-shirt, Nike, 240 kr.\nSweater, Tiger of Sweden, 1.400 kr.\nVed 5-4 i andet sæt fik jeg en matchbold ved 40-30 i min serv. Jeg tænkte, at nu skulle jeg bare gøre det samme, som havde virket i hele kampen. En serv ud af banen, som hoppede højt i hans baghånd, han returnerede, og så skulle jeg slå en forhånd på tværs af banen. Mit favoritslag. Men jeg satte den to centimeter ude. Jeg fik tilkæmpet mig endnu en matchbold, men der var jeg alt for passiv. Jeg var ikke modig og offensiv, som jeg ellers havde været i hele kampen, så han slog et vinderslag. To bolde senere havde han vundet partiet, og det stod 5-5. Jeg kiggede op på min mor på tribunen, og hun var sådan: Kom videre, kom så. Men jeg var ødelagt. Jeg holdt det i mig, men jeg var helt psyket: Jeg havde lige misset to chancer for at vinde en Grand Slam, og nu stod det 5-5, det var virkelig tungt.\nJeg forsøgte at sige til mig selv, at nu skulle jeg vise min mentale styrke og bare vinde de næste to partier. Det lykkedes faktisk at vinde det næste og bringe mig foran 6-5, men det efterfølgende parti tabte jeg ret let. Jeg kan ikke helt huske, hvad der skete. Vi skulle spille tiebreak, og jeg var foran 5-3 og var to point fra at vinde igen. Jeg fik lyst til at vinde nogle hurtige point, så jeg lavede en stopbold, men det var helt håbløst at spille en så svær bold, når jeg var så anspændt i kroppen. Man skal virkelig være heldig, hvis man skal slippe godt af sted med at spille en svær bold på sådan et tidspunkt. Han kunne nemt løbe bolden op og slog en vinder. Det blev 6-5 til ham, og så spillede han et helt vanvittigt point efter en lang duel og vandt sættet. Jeg var lige ved at græde, så jeg gik på toilettet i lang tid, og da jeg kom ud på banen igen, begyndte det heldigvis at regne.\nJeg var helt ude af den og løb ind i omklædningsrummet og sparkede til ting, slog til væggen … Jeg tog et håndklæde og skreg ned i det. Der var virkelig nogle aggressioner og frustrationer, som skulle ud. Jeg var sygt stresset. Jeg ville sidde for mig selv, men det sagde min træner var en dårlig idé, og han bad mig gå ud og tale med min mentaltræner. Jeg kan huske, at jeg sad og græd og peb: Ååh, ååh, jeg havde to matchbolde. Han sagde til mig: Hvis du holder fast i de der følelser, så giver du ham sejren. Du kan også mande dig op og gå ud og tage sejren. Det, der var gået galt i slutningen af andet sæt, var, at jeg ikke havde fulgt min mentale gameplan, som jeg også har med til hver kamp.\nKenneth Carlsen, Danmarks Davis Cup-kaptajn, talentansvarlig, HIK\n”Jeg tror, at Holger kan blive en kæmpe verdensstjerne. Han har hele pakken: teknik, mentalstyrke, fysisk og taktisk forståelse. Han er ikke kun det største talent, vi har haft i dansk herretennis, han er måske også det største talent i verden lige nu. Hvis man kigger på, hvor verdensstjernerne fra de seneste 10-20 år har ligget henne som 16-årige, så er Holger et år foran de fleste, da det har været normen at vinde Grand Slams som 17-årig. Der var fire 16-årige i semifinalen i årets French Open, så det er en meget stærk generation, som Holger ligger i spidsen af.”\nI DEN HER KAMP var min mentale plan, at jeg skulle blive på banen, hvilket vil sige, at jeg ikke skulle kigge ud på tilskuerne og se, hvem der hepper, eller søge hjælp hos min mor og træner. Jeg skulle være modig. Når jeg fik chancer, skulle jeg hele tiden turde gå ind og slå igennem. Og så skulle jeg have fokus på det, vi kalder energitanken. Når jeg vinder et point, skal jeg fylde energitanken ved at råbe: Come on. Eller knytte næven, så jeg får den gode energi. Når jeg taber et point, skal jeg være helt rolig og ikke blive sur, for så spilder jeg al min energi. Til daglig spørger min mentaltræner (Lars Robl, red.) mig løbende, hvordan det går for mig, om der er noget, jeg synes er svært ved træning og kampe. Min største udfordring i øjeblikket er det med at blive på banen. Når jeg har det svært i en kamp, begynder jeg at søge hjælp hos min mor og mine trænere. Det er et problem, fordi det er kun mig, som kan vinde kampen. De kan ikke spille boldene for mig oppe fra tribunen, og jeg er desuden bedre til tennis end dem. Min mentaltræner giver mig en kamp i kampen, hvor han siger, at han er ligeglad med, om jeg vinder eller taber selve tenniskampen, for ham kan jeg kun vinde, hvis jeg bliver på banen hele tiden. For at undgå at søge ud kan jeg kigge på mine strenge, tage mit håndklæde og tørre sved af, jeg kan sætte mig på bænken og drikke og kigge ned i jorden, mens jeg tænker på min gameplan. Sådan nogle små ting. Men det er ikke altid nemt. Jeg har jo lyst til at søge hjælp, når det er svært, og der er ingen holdkammerater til at hive mig op. Det er også dumt at bruge sin tid på at kigge op, for pludselig har jeg kun fem sekunder til at tænke på næste bold. Det er vigtigt at bruge tiden fornuftigt mellem pointene.\nTaske, Babolat, 1.000 kr.\nVi arbejder også med et andet begreb, som går på, at perfektionisten inden i mig skal om bag i bussen, hvis den kommer for langt frem. Hvis jeg laver noget lort og lader mig påvirke for meget af det, fordi jeg hader at lave fejl, så skal jeg sige til mig selv, at de følelser skal sættes bagerst i bussen. Den øvelse hjælper mig, og ofte kan jeg lægge følelserne lidt væk og få mere ro til at arbejde med den næste bold. Nogle gange skal rygsækken af negative tanker bare tømmes, og så skal jeg videre og fokusere på det positive.\nNår jeg spiller juniorkampe, har jeg ikke så svært ved at blive på banen, det er mere udfordrende i seniorkampene, hvor jeg kommer under et langt større pres af modstanderen. I juniorrækken har jeg haft flere lette sejre, men på seniorniveau skal jeg kæmpe hårdt om hver enkelt point, så der går det ikke, at jeg smider point væk, fordi jeg er ufokuseret. At blive bedre mentalt er mit helt store fokusområde nu, hvor jeg snart kun skal spille senior, for her bliver kampene i langt højere grad afgjort på, hvem der er stærkest mentalt, fordi alle spillerne er så teknisk dygtige.\nJeg var meget hidsig som barn, men jeg tror også, at min hidsighed har hjulpet mig til at være viljestærk. Når jeg går ind til en kamp, så vil jeg det virkelig gerne. Hvis man er for blid, så tror jeg, at man kan have problemer med at arbejde ekstra hårdt. Nu er jeg blevet lidt ældre og mere moden, og så er det også vigtigt at kunne sætte hidsigheden lidt på plads og ikke være hidsig hele tiden, men i stedet bruge den fornuftigt. Det synes jeg, at jeg er blevet god til.\nLars Robl, mentaltræner\n”Lige nu skal Holger fokusere på den svære overgang fra at være en skidegod juniorspiller til at være en seniorspiller, der skal kæmpe sig igennem kampene. Det handler om at kunne acceptere situationen og den nye virkelighed. For at kunne ændre adfærd skal Holger ændre sit mindset. Hvordan han går til en opgave, bestemmer han selv. Han vælger selv, om han bliver frustreret over modgang eller ej. Hvis Holger bliver utålmodig og får lyst til at spille sit lækre tennisspil og slå en hurtig vinder, så skal han sige til sig selv: ’Nej, det handler ikke om flot tennis, men om at vinde og spille det spil, som jeg ved, jeg kan vinde med.’”\nDA DET STOPPEDE med at regne, og vi skulle gå på banen til tredje sæt, havde jeg lige brug for at mødes med min mor og få en krammer. Og så stod jeg igen foran den største mængde tilskuere, jeg har prøvet at spille for. Men jeg kan godt lide at være i fokus. Jeg får endnu mere tænding på, jeg bliver mere vild og vanvittig. Jeg vil langt hellere spille på Centre Court i stedet for bane 12 i Ølstykke. Det gør mig meget mere pumped, at folk hepper på mig. Jeg kan godt lide at give publikum en god kamp. Du sælger jo kun billetter til tenniskampe, hvis du leverer en god fight på banen, ligesom Rafa (Nadal, red.) gør. Folk kommer for at se en kamp, så der skal bare kæmpes røven ud af bukserne.\n”Jeg var helt ude af den og løb ind i omklædningsrummet og sparkede til ting, slog til væggen … Jeg tog et håndklæde og skreg ned i det. Der var virkelig nogle aggressioner og frustrationer, som skulle ud. Jeg var sygt stresset.”\nI tredje sæt spillede jeg igen helt efter gameplanen. Hurtigt, offensivt og modigt. Jeg hørte min modstander sige: ’Now he plays unreal again’. Han kunne intet stille op. Jeg tænkte slet ikke på, hvad der var sket tidligere i kampen. Det var en ny kamp for mig, hvor jeg bare ville vinde. Ved 5-0 fik jeg en matchbold igen, som jeg tabte nemt, og så begyndte jeg at grine lidt, fordi det bare var helt vildt, at jeg ikke kunne vinde. Jeg var så stort foran, at jeg ikke mærkede det samme pres som i andet sæt. Jeg tog det rimelig afslappet og spillede min succesfulde kombination med en høj serv og en forhånd på kryds. Min forhånd er det slag, jeg bruger mest på vigtige bolde. Det er det slag, jeg bedst kan lide at slå og føler mig mest sikker ved. Og denne gang lykkedes det.\nDet var helt vildt. Jeg smed ketsjeren og satte mig på hug. Jeg kan næsten ikke huske, hvad jeg ellers gjorde, men det var en vild følelse. Det var, som om det ikke var sket. Min mor hjælper mig meget, så jeg løb ud til hende og var glad for, at hun var der. Det var meget følelsesladet. Efter kampen skulle jeg til dopingtest, men jeg kunne simpelthen ikke tisse, så jeg fik lov til at lave interview først. Jeg var nok for påvirket af glæde og adrenalinen, der\npumpede. Dopingkontrolløren stod helt oppe i nakken på mig, så han kunne se, at jeg ikke snød. Jeg endte med at tisse ud over det hele. Han råbte: Stop, it’s enough! Da jeg skulle hælde det over i en kop, spildte jeg på bordet. Det gik helt galt. Mine sponsorer Nike og Babolat ville arrangere en middag for mig, men jeg ville helst ud og spise med min familie og trænere. Det var superhyggeligt. Næste dag var det tilbage til Danmark. HIK havde gjort klar til fejring af mig i klubben, men jeg ville egentlig bare gerne hjem og se en film med min søster, men jeg tog selvfølgelig ned i klubben, og det var jo hyggeligt.\nAneke Rune, mor\n”I elitesport skal du altid vide, hvordan atleten har det, og derfor ser man alle Holgers følelser komme ud. Både de gode og svære. Jeg gør en dyd ud af at fortælle ham, at alle følelser er tilladte. Han skal aldrig skamme sig over, hvordan han føler. Holger er nok meget ærlig og åbenhjertig i interview, men hvorfor ikke være ærlig? Jeg er sikker på, at mange teenageforældre ville dø for at have den kommunikation med deres børn, som typisk lukker helt af i den alder, så de må gætte sig til, hvad der sker i deres hoved.”\nMIN HVERDAG ER 100 procent centreret omkring tennis. Når jeg har spist morgenmad, der er den samme som på kampdage, cykler jeg ned i klubben, hvor jeg starter med fysisk træning kl. 9. Lige nu arbejder vi intenst med fysiske øvelser, fordi jeg er i den alder, hvor jeg virkelig kan bygge styrke på. Jeg kan blive stærk nu. Vi laver mange mobilitetsøvelser, nogle dage holder vi kun fokus på ryg og mave, så jeg kan have den gode og selvtillidsfulde holdning på banen. Andre dage er det baller og baglår, så jeg kan blive hurtigere på banen. Jeg styrker også min venstre arm for at få mere fart og spin i min baghånd. Jeg er i styrkerummet en times tid hver dag, inden vi går ud på banen og laver flere styrkeøvelser for at få syre i lårene og blive mere eksplosiv ved at hoppe og bruge elastik. Efter to timers træning har jeg endnu ikke slået til en bold. Inden frokost har vi en halv times teknisk træning, hvor jeg slår en masse forhånd, baghånd og serv.\nEfter frokost træner jeg med de andre fra førsteholdet, hvor vi kun laver øvelser med bold og spiller en masse pointspil. Seniorspillerne på touren har typisk en rigtig god forhånd, så vi laver mange øvelser, hvor jeg skal slå tre baghænder kryds og så en longline for derefter at komme ind og styre spillet med min forhånd. På den måde skal jeg gå fra at være presset af en modstanders gode forhånd til selv at komme ind og dominere pointet.\nJeg har altid været ret nørdet med de fritidsinteresser, jeg dyrkede. Hvis jeg blev vild med et computerspil, så spillede jeg det meget intenst, indtil jeg havde gennemført det, og så mistede jeg helt interessen for det. Sådan er det ikke med tennis, der holder jeg lysten oppe ved, at jeg hele tiden søger det perfekte slag, men det kommer aldrig. Selv når jeg bliver nummer et i verden, er der noget, jeg kan gøre bedre. Jeg har færdiggjort 9. klasse, men der kommer ikke noget gymnasium, det har jeg ikke tid til. Jeg har heller ikke tid til at være sammen med venner efter træning. Alle andre 16-årige er fulde af energi, når de er færdige med skolen, men jeg er helt smadret efter en træning. Jeg bliver nødt til at restituere til næste dag. Tennis er et fuldtidsjob for mig, og hvis man er professionel, så skal man også opføre sig professionelt, og så går man ikke ud med venner om aftenen. I skolen kunne mine klassekammerater bruge en hel frokostpause på at tale om rabatter på Dominos-pizzaer, og det kedede mig virkelig. Der er ikke meget andet end tennis, som interesserer mig. Jo, jeg kan godt lide min familie.\nAlle mine venner kommer fra hele verden, så jeg møder dem ude til turneringer. Vi har det altid vildt hyggeligt, og det er fedt at have det sjovt med nogle, som også synes, at tennis er god lir. Hvis jeg ikke synes, det er sjovt at spille Playstation, hvorfor skal jeg så bruge tid med venner, som synes, det er det fedeste i verden? Så er det sjovere at tilbringe tid med nogle, som ser verden på samme måde. Mine venner har de samme tanker og arbejder med det samme pres, så vi behøver ikke at forklare så meget for hinanden. Hvis jeg er sur, så ved de, at det er, fordi jeg har tabt en kamp, og så er de megasøde og siger: Come on, man, it will be better tomorrow. Jeg tror, at hvis jeg skal kunne gøre noget godt for andre, så starter det med, at jeg selv har det godt. Når jeg er i godt humør, kan jeg gøre andre glade. Hvis jeg laver noget, der ikke gør mig glad, så er det svært for mig at være glad sammen med andre mennesker.\nJeg synes, det er fedt, at tennis er en ego-sport. Da jeg spillede fodbold som lille, irriterede det mig, når vi tabte, og mine medspillere ikke havde gjort det ordentligt. Hvis jeg taber i tennis, er det kun mig, som har ansvaret. Jeg kan godt lide at være i kontrol med situationen. Omvendt så er det heller ikke os, der har vundet French Open, det er mig. Jeg vil ikke dele sejren med andre, det er meget federe at få hele æren selv.\nDet er godt for mig at have nogle strikse folk omkring mig. Nogen skal svinge pisken, når jeg ikke selv kan mere, og være lidt hård i stedet for at have for meget sympati med mig. Jeg skal træne professionelt, spise professionelt, gøre alt professionelt … Ellers kan jeg ikke nå til tops. Det værste, jeg har givet afkald på, er kage og desserter. Jeg elsker kage. Glem vennerne og det sociale. Men kagerne … Haha. Jeg elsker også pizza med pepperoni, men jeg kan simpelthen ikke spille tennis dagen efter, jeg har ikke nok energi i kroppen.\n”Vi vil ikke have en sportsidiot som søn, med al respekt for sporten. Vi vil gerne opdrage et komplet menneske, der kan begå sig i alle sammenhænge og sociale lag. Holger og jeg oplever mange forskellige mennesker, kulturer og sociale lag på vores mange rejser. Vi taler om det hele undervejs. Religion, fattigdom og respekt for andre. Holger er i gang med at lære spansk og fransk flydende, så han kan kommunikere frit med sine venner på deres sprog. Han har fået spanskundervisning i Gentofte Kommune, og så bruger vi sprog-appen Duolingo, når vi er på farten.”\nJeg glæder mig aldrig til at holde ferie. Jo, måske en dag. I sidste uge skulle jeg holde ferie i fire dage i Malaga, fordi min familie havde tvunget mig til at holde fri. Heldigvis blev turen kortet ned til to dage, fordi jeg fik et wild card til en seniorturnering i Italien. Hvis jeg skal slappe af en hel dag, savner jeg bare tennissen for meget. Jeg har lidt svært ved at forstå, at jeg bliver nødt til at komme helt væk fra tennis en gang imellem for at lade batterierne op. Men når jeg tænker over det, ved jeg jo godt, at min krop har godt af at restituere. Hvis jeg har haft en svær periode, hvor spillet ikke har fungeret, så hjælper det at være væk et par dage og komme tilbage til banen med ny energi. Men jeg stopper aldrig med at tænke på tennis.\n”Jeg elsker hotelværelser. Det er langtfra alt, som er femstjernet, men det er fint. I Algeriet måtte vi skifte sengetøjet, fordi det var så beskidt. Men jeg nyder at være væk hjemmefra. Det er sjovt at opleve, hvordan menneskerne er i andre lande. Det er godt for mig at se, at nogle har det meget dårligere, end vi har det i Danmark. Det er også fedt at opleve den frodige natur i Brasilien eller kulturen i Kenya, hvor alt personale er superglade,” siger Holger Rune.\nTil gengæld elsker jeg at rejse til turneringer i udlandet. Jeg nyder ikke at være hjemme for lang tid ad gangen. Når jeg er hjemme, skal jeg forholde mig til en masse ting, som fjerner mit fokus fra tennis. Jeg holder meget af min far og søster, og derfor kan jeg ikke lade være med at forholde mig til, hvordan de har det. Men jeg kan mærke, at de følelser påvirker mine tanker og mit overskud. Det kan også være de andre spillere til træning, som er trætte efter en lang skole- eller arbejdsdag … Eller at jeg skal tage skålen ud efter morgenmad. Jo, jeg kan godt skylle den af, men det tager fokus fra tennis. Når jeg er til turneringer, bliver jeg altid behandlet som en professionel. Trænerne har ikke emotionelle diskussioner foran mig om, hvilke øvelser vi skal lave, eller hvem af de andre spillere, som får lov til at træne med mig. Det nytter ikke noget.\nJeg elsker at være på Maouratoglou Tennis Academy i Frankrig for at træne sammen med fire andre drenge og fem piger, som de har taget ind i et talentprogram, hvor de giver os mulighed for at komme og træne gratis. Selv om jeg har mine egne trænere med, så står de også klar med professionelle trænere, som giver input til mine trænere. Alt er linet op, og alle øvelser er nøje planlagt. Jeg skal kun have mine fokusområder i hovedet. Maden bliver serveret, og der bliver ryddet op efter mig.\nUd over at jeg spiller med de bedste juniorspillere i verden, så får akademiet også besøg af nogle af topspillerne. For et par år siden trænede jeg med Djokovic. Han var sindssygt sur, da han ikke spillede så godt i den periode. Han smed bolde væk og skød bolde efter sine trænere. Han var sød nok over for mig. Djokovic havde nogle tunge og lange slag, som var svære at få tilbage. Men jeg fik også meget selvtillid af at spille mod ham, fordi jeg troede på, at jeg var næsten lige så god som ham. Jeg har også haft et træningspas med Stefanos Tsitsipas (nummer 7 på verdensranglisten, red.), som var superfedt. Da jeg ikke havde misset en bold efter fem minutter, stoppede han bolden og sagde til sin træner: ’Fuck, this guy is good.’ Det er den helt rigtige motivation for mig. Og inspiration. Det er fedt at se, hvordan topspillerne går til deres træning. Den intensitet, de lægger i det, er vildt inspirerende.\nJeg spiller min sidste juniorturnering i år, og så vil jeg kun fokusere på seniortennis. Min træner og min mor har udarbejdet en målsætning for de næste tre år, hvor jeg skal ende i top-20 i verden. I målsætningen står der så præcist, hvor mange point jeg skal indtjene, og hvilke slags turneringer jeg skal vinde eller komme langt i for at rykke op ad ranglisten år for år. Det arbejder jeg skidegodt med. Når jeg ender i top-20, så laver vi en ny målsætning. Det er ingen hemmelighed, at mit mål er at blive nummer et i verden. Der er ikke sat et tidspunkt på endnu, men det skal nok komme til at ske. Jeg plejer at nå mine målsætninger hurtigere, end de er sat til. I år var målet at være i top-8 på juniorranglisten, spille med i Grand Slams, og så skulle jeg vinde en Grand Slam til næste år. Så jeg er faktisk allerede et år foran planen.\nMichael Tauson, chef for seniorafdeling, eliteformand, HIK\n”Når de bedste juniorspillere ikke formår at slå igennem på seniorsiden, er det, fordi de ikke udvikler deres spil til seniortennis, som er et helt andet game. Seniorspillere er stærkere og bedre, de får langt flere bolde over nettet og er mentalt bedre rustet. Selv om Holger har et powerfuldt spil, så kan han ikke bare slå igennem sin modstander længere. Spillet skal bygges op på en anden måde, han skal have mere tålmodighed, presse modstanderen rundt på banen, til han får en mulighed for at afgøre bolden. Den skal måske seks-syv gange over nettet i forhold til de to på junior.”


Adfærdsmæssige og psykiske symptomer ved demens 2 - Årsager til BPSD - Resopti\nAdfærdsmæssige og psykiske symptomer ved demens 2 – Årsager til BPSD\nHome / Courses / Adfærdsmæssige og psykiske symptomer ved demens 2 – Årsager til BPSD\nI webinaret Adfærdsmæssige og psykiske symptomer ved demens 2 gennemgår vi syv områder, som indeholder mulige forklaringer på, at Adfærdsmæssige og psykiske symptomer ved demens opstår.\nNår du observerer Adfærdsmæssige og psykiske symptomer ved demens (BPSD), er det vigtigt at lede efter årsagerne til, at de er opstået. Hvis vi finder årsagen/årsagerne, så kan vi forsøge at nedbringe eller helt fjerne årsagen – og dermed reduceres symptomerne også.\nDette webinar præsenterer syv relevante områder, som medarbejdere i ældre- og demensomsorgen systematisk kan undersøge i en analyse af BPSD hos personen med demens. Pårørende kan også være en stor hjælp, hvis også de er opmærksomme på, hvad der kan være en bagvedliggende årsag til BPSD.\nI webinaret anbefales du at tage afsæt i din egen personlige eller faglige ’case’ og lave notater undervejs.\nKort opsamling fra sidste webinar\nDin egen case\nAnalyse indenfor 7 områder:\nEfter webinaret Adfærdsmæssige og psykiske symptomer ved demens 2 har du større viden om, hvorfor et dybt kendskab til den enkelte person er afgørende for at forstå årsagerne til BPSD (Se i øvrigt også webinaret om Demensligningen). Webinaret giver dig indblik i syv områder, som undersøger mulige årsager til BPSD og du ved mere om, hvorvidt årsagerne skal findes indenfor disse områder.


»Det er meget fine afkast«: Sådan har pensionsselskaberne klaret sig indtil nu i år - FINANS\n»Det er meget fine afkast«: Sådan har pensionsselskaberne klaret sig indtil nu i år\nPensionskunder med middel risiko og 20 år til pension har i gennemsnit fået mere end 10 pct. i afkast på ni måneder.\n11.10.2021 kl. 12:53\n2021 har været et godt år for de danske pensionskunder. Det viser en analyse fra den uafhængig investeringsekspert og -rådgiver Nikolaj Holdt Mikkelsen, der har opgjort afkastet i de danske pensionsselskaber i de første ni måneder af året.\nFor kunder med livscyklusprodukter i markedsrente med en middel risiko og 20 år til pension har året indtil nu i gennemsnit givet et afkast på 10,9 pct.\n»Det er meget fine afkast. Selv om det gik lidt tilbage i september, er helhedsindtrykket stadig solidt, og mange pensionsformuer er tæt på toppen,« siger Nikolaj Holdt Mikkelsen.\nI modsætning til tidligere år er det ikke både obligations- og aktiemarkedet, der har bidraget til afkastet. I år har det primært været aktiemarkedet, som har trukket op. Og så har alternative investeringer også trukket op i afkastet.\n»Der er ingen tvivl om, at finansmarkederne har udviklet sig meget forskelligt i år. Mange obligationer ligger omkring nul i afkast, mens aktierne er steget 20 pct. Det er i høj grad allokeringen, der er afgørende for rangeringen i år, alt efter hvordan pensionsselskaberne har valgt at placere pengene,« siger Nikolaj Holdt Mikkelsen.\nI toppen af listen finder man Industriens Pension, hvor afkastet i årets første tre kvartaler lyder på 16,5 pct. Herfra lyder det, at det særligt er to ting, der har trukket afkastet op.\n»Vores investeringer i private equity og infrastruktur har ikke gjort det lige så godt som vores noterede aktier de seneste to år, men nu har de for alvor catchet up,« forklarer Peter Lindegaard, der er investeringsdirektør i Industriens Pension.\nDerudover har pensionskassen en såkaldt realafkastmålsætning. Pensionskassen prøver med andre ord at opnå et højt realafkast og bevare medlemmernes købekraft.\nDet betyder, at vi har en inflationsafdækning, som i et vist omfang dækker, hvis købekraften bliver udhulet af stigende inflation. Sidste år var det ikke med til at øge afkastet, men i år har det øget afkastet kraftigt,« siger Peter Lindegaard.\nEn anelse længere nede af listen finder man Danica Pension, hvor afkastet frem til udgangen af september lyder på 11,6 pct.\n»Det er primært aktiemarkedet, der har bidraget til afkastet i år. For vores vedkommende har alternative investeringer i høj grad også bidraget. Markedet har været massivt præget af børsnoteringer. Det har vi nydt godt af på private equity-siden i flere tilfælde, og i andre tilfælde har vi også været med i de rigtige børsnoteringer,« siger Poul Kobberup, der er investeringsdirektør i Danica Pension.


Nordal DOME bordlampe med glaskuppel - h33 cm - gylden\nDOME bordlampe med glaskuppel - h33 cm - gylden\nNordal har lavet denne smukke bordlampe. Stilfuld og med en gylden fod i metal. Der er monteret en glaskuppel som skaber en skøn effekt. Højde: 33 cm.Diameter: 15 cm Mere\nNordal har lavet denne smukke bordlampe. Stilfuld og med en gylden fod i metal. Der er monteret en glaskuppel som skaber en skøn effekt. Højde: 33 cm.Diameter: 15 cm Mindre


MENY med 1254 økologiske varenumre - 5560 AARUP\n« Fakta og økologien\nREMA og økologien »\nMENY med 1254 økologiske varenumre\nAf admin | 6. december 2018 - 20:17 | 2. december 2018 Handel, Interview, Kend hele Aarup, Nyhed\nMeny i Bredgade, Aarup, har i alt hele 1254 økologiske varenumre.\nDisse økologiske muligheder for kunderne findes inden for alle typer af grøntsager, æg, mælkeprodukter, kødprodukter og især pålægsvarer.\nDesuden findes de økologiske varenumre inden for vin, vaskepulver, øl, juice, børnemad, slik, chokolade, kager, kaffe, brød, mel, gryn, og te. Der er simpelthen ingen varegrupper uden et økologisk alternativ.\nI delikatesseafdelingen kan man altid spørge fagfolkene i delikatesseafdelingen og få den helt præcise rådgivning om allergener i maden.\nAl plast og pap bliver afhentet til videre forarbejdning, og alt organisk affald går videre til et biogasanlæg ved Hedensted. Meny vil sikre den bedst mulige og mest ansvarlige håndtering af hensyn til miljøet.\nDer er kommet en e-handelsside, hvor man kan bestille julefrokost eller en nytårsmenu. Generelt sælges der mange platter og julefrokoster op til jul, men bestil helst 2-3 dage i forvejen.\nMeny i Aarup røger også selv – det gælder bl.a. kyllinger, spegepølser, løgpølser, hamburgerryg og meget andet. Kunderne kan bare forhøre sig.\nButikken har op mod jul alt i pyntegrønt, buketter, juledekorationer og meget andet.\nHvis det drejer sig om blomster eller kranse til begravelser, så er der gratis udbringning til kirkerne i 5560 Aarup og desuden til Ørsted, Vissenbjerg og Gelsted. De faglærte blomsterbindere i butikken sørger for kvaliteten.\nEjeren Mette Krag opfordrer kunderne til at spørge i butikken, hvad man har af lokale varer, det kan fx være gran, æbler og honning.\nSe også annoncen på www.aarup.dk


Unrealistic 2 - XIV - Movellas\n"Ja, Bastian, hvad laver du her?" Spørger jeg med mine fingre flettet foran mig. Jeg skal lige huske, at jeg er i det offentlige, og at jeg har opsigtsvækkende tøj på. Jeg retter ryggen og kigger på ham.\n"Har katten taget din tunge?" Spørger jeg og ligger en hånd på hans skulder. Han kigger på min hånd og så tilbage på mig med et mærkeligt udtryk. "Det er jeg virkelig ved af at høre," svarer jeg og fortsætter på min vej. Melanie kommer op ved siden af mig.\n"Silvia, vent!" Råber han efter mig. Jeg stopper op og vender mig mod hans stemme. Med mit bedste pokeransigt kigger jeg tilbage på ham.\n"Jeg savner dig.." Jeg stopper med at trækker vejret. Jeg kan ikke bevæge mig, det er som at mine fødder sidder fast i fortovet.\n"Civiliserede mennesker kommer ikke forsent," svarer jeg bare og går. Han stopper mig ikke.\n"Hvad skete der lige for Bastian og dig?" Spørger Melanie. Jeg trækker bare på skulderne og bliver ved med at gå.\n"Jeg ved, at jeg har været her før, men det der syn, bliver jeg aldrig træt af," kommentere Melanie og kigger op mit hjem. Jeg kommentere ikke men går bare igennem de åbnet døre, vagterne kommentere ikke på den ekstra person.\n"Silvia! Hvordan gik det?" Eleanor's stemme ekkoer mellem væggene, og hun kommer løbende omkring hjørnet. Hun stopper med det samme, da hun ser Melanie. Hun skal til at siger noget, men jeg sender hende et blik, der får hende til at tie. Hun sender mig et blik tilbage der siger; den-her-tager-vi-senere. Jeg nikker bare.\n"Eleanor? Hvad laver du nu her?" Spørger Melanie, da hun får øje på hende.\n"Jeg bor her," svare hun med armene over kors. Melanie kigger overrasker på hende.\n"Her? Hvorfor?" Hun trækker bare på skulderne. Den snakker vi ikke om.\n"Hvorfor ville du med her hjem?" Spørger jeg hende endelig. Melanie kigger nervøst hen på Eleanor. "Hvad du vil sige til mig, kan du også sige til hende." Hun trækker vejret dybt og synker en ekstra gang, før hun endelig åbner munden.\n"Efter der der skete til festen i fredags, har jeg snakket med mine forældre. Jeg har tænkt meget over det, du sagde med, at 'Bastian går om ryggen på dig med din søster'. Jeg fandt så ud af, at jeg er adopteret. At mine biologiske forældre åbenbart døde for længe siden, og jeg.." Hun stopper og trækker vejret dybt. Jeg skal selv lige trækker vejret og kæmpe med tårerne. Jeg får stadig tårer i øjnene, når jeg tænker på min forældre. "Jeg fandt ud af, at du er min søster. Jeg kan ikke fatte det, det er så surrealistisk."\n"Så stopper vi lige tude festen her og fortæller mig, hvad helvede her foregår!" Siger Eleanor. Jeg kigger på hende og løfter et øjenbryn. Melanie snøfter og tørre tårerne fra sine kinder.\n"Jeg er kommet her for at lærer min søster at kende," svarer hun bare. Jeg kigger forfærdet på hende og så på Eleanor med samme udtryk. Hun kigger tilbage på min med store øjne.\n"Hvorfor vil du dog have lyst til det? Vi er ikke ligefrem venner," svarer jeg. Melanie ruller med øjnene.\n"Nej, fjolle hoved! Men det kan vi komme til. Hvorfor tror du ellers, at jeg har brugt min dyrebare tid på at få fat i Bastian's telefon, for at få fat på dig, for at vi kunne mødes på Starbucks?" Spørger hun, som om det er de hårdeste, som hun nogensinde har lavet. Min kæbe rammer jorden og mine øjne fyldes endnu engang med tårer. "Hvad? Vidste du ikke det?" Spørger hun overrasket. Jeg ryster are på hovedet, ude ad stand til at forme ord. "Ups.."\n"Ups?" Udstøder jeg forfærdet. Hun holder sine hænder op i en forsvarsposition.\n"Hey, det at Bastian så valgte at dukke op var kun et plus." Jeg kigger på hende med sammeknebne øjne. Jeg tager så fat i hendes arm og slæber hende ud i entréen. "Hey! Hvad tror du lige, du laver?" Jeg åbner døren og slæber hende efter mig helt ud til porten. Undervejes ignorere jeg hendes beklagelser. Vagterne åbner portene, da de ser mig komme, og jeg skubber hende ud på fortovet, så hun falder og rammer jorden.\n"Ups," siger jeg og vender mig op for at gå. Jeg giver tegn til vagterne, hvorefter de lukker portene igen.\n"Det her er ikke det sidste, du hører fra mig, Silvia Mary!" Råber hun inden døren lukkes helt. Whatever.\ndaniellepeazer, skænderi, prinsesse, prins, kærlighed, dronning, dansk, rosslynch, maiamitchell, eleanorcalder, kongelige


Svindlere går målrettet efter udsat gruppe • Newsbreak.dk\nEn gruppe organisationer råber nu fælles vagt i gevær\nUdsatte borgere er svindlernes nye favoritofre. Genrefoto.\nEn beboer på et bosted i Silkeborg fik for nyligt trukket et større beløb på sin konto af en svindler. Det er bare ét eksempel på et problem, flere og flere bosteder landet over er løbet ind i.\nLev, en privat landsdækkende forening for mennesker med udviklingshandicap, pårørende og andre interesserede, har sammen med Danske Handicaporganisationer og Landsforeningen Autisme udsendt en pressemeddelelse, hvor de sammen råber vagt i gevær.\nSvindelformen er kendt af politiet; en svindler ringer i forsøget på at få adgang til en borgeres konto- og NemID-oplysninger, men ifølge Landsforeningen Autisme har svindlerne udvalgt sig et nyt, sårbart mål.\nSvindlerne ringer til beboere på bosteder og fortæller, at de har talt med en navngiven leder eller kontaktperson på beboerens bosted, for så at bede beboeren om at udlevere personoplysninger.\n– Autistiske mennesker er særligt udsatte for at blive narret i sådan et svindelnummer, fordi de kan have svært ved at aflæse situationen. Det er usselt og meget voldsomt, at svindleren har undersøgt hvem beboerne er, og hvem bostedslederen eller beboerens kontaktperson er, siger Kathe Johansen, der er formand for Landsforeningen Autisme, i pressemeddelelsen.\nI pressemeddelelsen kan man læse, at politiet har kontaktet en række af landets handicaporganisationer for at få sendt en advarsel ud om den igangværende svindel.\nI den forbindelse opfordrer Danske Handicaporganisationer, Landsforeningen Autisme og Foreningen Lev personale, beboere og pårørende på bosteder til, at de skal være ekstra opmærksomme på svindelformen.\nDe unge bliver ringet op af en person, der udgiver sig for at være en TV-, internet- eller teleudbyder, som de unge typisk allerede har kendskab til.\nGerningsmanden vil gerne hjælpe med vedkommendes TV og internettet, og borgeren ender med at blive narret til at dele oplysninger om sit NemID og betalingskort.\nGerningsmanden begår efterfølgende indbrud i borgerens netbank og misbruger betalingskortet til at handle for på webshops. Typisk køber gerningsmanden bitcoins.\nKilde: Danske Handicaporganisationer, Landsforeningen Autisme og Foreningen Lev.\nThorkild Olesen, formand for Danske Handicaporganisationer (DH) opfordrer til, at alle relevante personer tager en snak med pårørende og beboere om, at man aldrig skal give private oplysninger til andre.\n– Det er respektløst af disse svindlere at udnytte mennesker i en sårbar position. Oplysning og opmærksomhed skal sætte en stopper for denne ulovlige handlen her og nu, siger Thorkild Olesen.\nDet fælles råd fra handicaporganisationerne er det samme, som politiet giver alle andre: Udlever ikke personlige oplysninger over telefonen, i mails, på sms eller sociale medier.\nHverken politiet, banken, offentlige myndigheder eller virksomheder vil ringe for at bede nogen om at udlevere NemID eller oplysninger om ens betalingskort.\nAnni Sørensen, der er landsformand i Lev, er målløs over, at samfundets mest sårbare borgere er målet for svindelformen.\n– Det her er dybt bekymrende, og vi skal gøre alt, hvad vi kan for at beskytte beboerne ude på bostederne. Svindel og identitetstyveri blandt samfundets mest sårbare borgere er desværre et stigende problem – det oplever vi også i Lev. Vi må gøre alt, hvad vi kan både i dette konkrete tilfælde og på et mere generelt plan for at dæmme for denne dybt groteske svindel. Der skal politiske løsninger på bordet, der i højere grad beskytter borgerne mod svindel, siger Anni Sørensen.


Valentinsmiddag og jazz med Sinne Eeg på Borreby - Safeticket\nDKK 474,50 (DKK 471,80 ved betaling med Dankort / VISA-Dankort)\nValentinsmiddag og jazz med Sinne Eeg på Borreby\n14.02.2017 18:00 Vognporten Spisehus på Borreby, Skælskør\nNyd en dejlig middag med din Valentine, gode ven/veninde eller dig selv i Vognporten Spisehus på Borreby. Efter middagen er der intimkoncert med den prisvindende jazzsangerinde Sinne Eeg\nKl. 18.00 er der forkælelse til ganen med en dejlig middag fra Mette Maries køkken. Mette Marie laver ærlig mad skabt fra bunden af friske råvarer i høj kvalitet og så vidt muligt fra lokale leverandører. Efter middagen serveres kaffe med lidt sødt. Billetten er incl. 1 glas vin/øl/vand. Yderligere drikkevarer kan købes i baren.\nKl. 19.30 underholder jazzsangerinden Sinne Eeg, som er en af de mest musikalsk begavede sangerinder på den danske jazzscene, med sig har hun bassisten Thomas Fonnesbæk.\nSinne Eeg, har gennem de seneste år markeret sig som en af de betydeligste jazzsangerinder i Europa med en rytmisk sikkerhed, en uovertruffen harmonisk sans og en sikker og charmerende sceneoptræden, der inviterer publikum med. Stilen er moderne og nordisk i tonen, men med klare referencer til “de store” jazzsangerinder indenfor jazz- og swingtraditionen.\nSinne Eeg modtog i 2014 den prestigefyldte Ben Webster Prisen og udgav samme år et nyt album, ”Face The Music”, som indeholder et mere sprudlende og udadvendt repertoire end hendes tidligere udgivelser. Hendes evner som scat-sanger har fået en mere fremtrædende rolle både på CD og live, hvilket man kan opleve, når hun optræder live, hvor nye sange og gamle kendinge præsenteres med en af de danske jazzmusikere i topklasse, nemlig bassisten Thomas Fonnesbæk.\nUdover at have indtaget den hjemlige scene er Sinne Eeg ved at have godt fat i udlandet, hvor hun bl.a. jævnligt tournerer i lande som USA (hvor hun p.t. er bosiddende), Japan, Kina, Norge og Sverige. Især i Japan og USA er der store forventninger om kommende gennembrud efter flere succesfulde tournéer.\nSinne Eeg fik sit store gennembrud med cd’en “Waiting For Dawn” i 2007, for hvilken hun modtog en Danish Music Award (DMA) for ”Bedste Jazz Vokal Album 2007”. Politikens Boris Rabinowitch gav hende sjældne 6 ud af 6 hjerter i sin anmeldelse af cd’en. Sinne Eeg har siden modtaget adskillige priser, bl.a. Holstebro Kommunes Musikpris 2007. DR P2 Jazz Prisen 2009, en DMA for “Bedste Jazz Vokal Album 2010” for albummet ”Don’t Be So Blue”.\nMiddagen serveres kl. 18.00 i Vognporten Spisehus. Koncerten starter kl 19.30. Man bliver siddende på de samme pladser.\nVi beder vores gæster om at ankomme kl. 18, så middagen kan nydes i god tid.


Linkning at ubehandlede bilag - e-conomic forum\nJeg har en del bilag jeg linker sammen inden jeg bogfører dem, men kan ikke få dem til at lægge i den rækkefølge som jeg godt kunne tænke mig. Det har jeg før kunnet, men det kan jeg ikke mere.\nDet kan fx. være en kvitteringsbon fra Hungry som jeg gerne vil linke sammen med min z-bon for dagens omsætning, og den vil jeg gerne have som sidste side, da det er z-bonnen der er den primære bogføring, men uanset om jeg sætter Hungry bilaget før eller efter z-bonnen, sætter Hungry kvitteringen sig først.\nJeg syntes at det er lettere at linke de to bilag sammen inden jeg bogfører, for ikke at skulle ud af Smart Inboks, finde bogføringen blandt de mange jeg bogfører på dagen, for at finde/notere bilagsnummeret, gå ind i Smart Inboks og tilføje bilaget til det fundne bilagsnummer/postering.\nBrug "Ubehandlede", det giver mange fordele.\nkommenteret 25 Feb, 2020 Spørgsmål af Erik Jensen (26.4k points)\nHej Erik Jensen.\nDet er i ubehandlede jeg linker dem sammen, men de kommer ikke i den rækkefølge som jeg ønsker dem.\nMen har fået at vide at det er noget de arbejder på at det bliver som før igen :-)\nkommenteret 25 Feb, 2020 Spørgsmål af Mosters2go (300 points)\nOK. Men problemet er vist større, end e-conomic antyder. Der er op til flere links her i forum, der behandler emnet. De vil have os alle sammen over på Inbox, men det havde de ikke styr på. Det ser ud, som om de begyndte helt forfra uden at skele til det, der var i forvejen. Og det går sjældent godt. Den dybe tallerken er trods alt opfundet, så hvorfor gøre det flere gange.\nJeg er faktisk rigtig glad for Inboksen, og bruger den så meget det er muligt efter at der er kommet så man kan bogføre via sine skabeloner, ved flere bogføring på flere konti på et enkelt dokument. Inden den kom kunne jeg næsten ikke bruge inboksen, da jeg kun har éen leverandør med (hovedleverandør) en konto at bogføre på, så der bogførte jeg kun vha ubehandlede bilag.\nJeg har kun når jeg skal betale min hovedleverandør at jeg bruger Ubehandlede, for den har de endnu ikke fået ind i Inboks.\nPrøv at give Inboksen en chance og se om den også kan forbedre din bogføringstid/arbejdsgang.\nkommenteret 26 Feb, 2020 Spørgsmål af Mosters2go (300 points)\nDet er godt, at du er glad for Inbox, men jeg har endnu ikke fundet fidusen i forhold til "Ubehandlede".\nJeg tror også, at det vil være godt, hvis e-conomic kunne definere forskellen mellem "Smart Inbox" og "Inbox". Du skriver, at du bruger Inbox. I min optik kan man sammenligne Ubehandlede og Inbox, idet de har det samme formål. Smart Inbox må vel være en udbygning af Inbox, hvor systemet genkender bilagsoplysninger, og anvender disse til konteringsforslag.\nMen tilbage til Inbox. Det er vel snart et år siden, at den dukkede op. Efter min opfattelse dengang, var det blot en besværlig udgave af Ubehandlede, hvorfor jeg opgav den. Så sker der nu det, at e-conomic pludselig vil tvinge alle kunder væk fra Ubehandlede og i stedet bruge Inbox. Store protester fra os brugere, der sidder mange timer ved skærmen hver dag, og udnytter systemet til det yderste. Der har været mange frustrerede indlæg fra os, og til sidst lykkedes det at få beslutningen om at fjerne Ubehandlede, og erstatte det med Inbox, udsat, indtil der er fundet en løsning, der virkelig kan erstatte Ubehandlede.\nMen det kniber fortsat for e-conomic, at leve op til forventningerne. Jeg kigger selvfølgelig på Inbox en gang imellem, og i dag har jeg f.eks. konstateret, at åbner man et bilag i Inbox i et nyt vindue, og derefter forstørrer eller formindsker bilaget, så forstørrer eller formindsker man samtidigt skærmbilledet i hele i e-conomics brugerflade. Var der nogen, der sagde test? Småting, ja måske, men efter 15 år på markedet, må den slags fejl ikke slippes ud i et arbejdsmiljø. Efterhånden er sådanne eksempler legio.\nkommenteret 27 Feb, 2020 Spørgsmål af Erik Jensen (26.4k points)\nDu har helt ret i at det er nemmere at kombinere bilagene før man føjer dem til posteringerne end efter.\nLige nu arbejder vi på at finde en god løsning så man igen kan kombinere bilag i den ønskede rækkefølge, da vi godt ved det er et stort ønske.\nbesvaret 25 Feb, 2020 Spørgsmål af ☺Tabita TopGun (49.7k points)


Campingpladser i Schweiz - Vacansoleil\nAlle de klicheer I har hørt om Schweiz er selvfølgelig sande. De laver den bedste chokolade, ost og ure og alt kører til tiden. Der er jodlen og fondue. Men der er også det smukkeste landskab, I nogensinde har været så heldige at se. Krystalklare søer, imponerende og majestætiske bjerge og fantastiske naturparker. Med Zürich, Bern, Basel, Luzern og Geneve har de også nogle af europas mest charmerende kosmopoler. Vær forberedt på at genopfriske jeres franske, tyske og italienske sprogkundskaber, da de mange grænser til andre lande gør Schweiz til et ekstremt flersproget land. Det schweiziske køkken er varieret og velsmagende. Der er rigeligt med frisk luft i det skønne udendørs paradis – Alperne. Med al den chokolade, udendørsaktiviteter og spektakulære dagsudflugter for børnene er Schweiz perfekt til en fantastisk campingferie for familien.\nVælg mellem 3 campingpladser i Schweiz med Vacansoleil\nAlle søgemuligheder Telte Standpladser Mobilhomes WiFi internet Ved en sø Kæledyr tilladt Swimmingpool\nInterlaken - Berner Oberland - Schweiz\nPerfekt beliggende ved Thunersøen og tæt på Intersøen. Velholdt campingplads med masse af vandsport og et grønt område til solbadning. Prøv bjergvandring og besøg Bern.\nSmukt beliggende campingplads med flot udsigt til Alperne. Godt udgangspunkt for bjergklatring til Leukerbad og Altesch gletcherne, som er de længste i Europa.\nDejlig familiecampingplads med gode faciliteter og med meget fokus på børn. Ved siden af campingpladsen kører en kabellift jer op til en spændende gåtur i bjergene.\nCamping i det smukke schweiziske landskab\nNår I besøger Pfyn-Finges Nature Park møder I et væld af variationer i landskabet nær campingpladserne i Raron. Landskabet varierer fra gletchere til vingårde, fra vådområder til stenede heder, fra alpinhytter til slotte. En virkelig spændende oplevelse for naturelskere er UNESCO Biosphere Entlebuch nær Luzernesøen.\nNyd dejlige vandreture gennem hederne, forbi de vilde bjergbække, gennem alpernes idylliske græsmarker til det majestætiske og imponerende Schrattenfluh bjerg. Oplev naturen fra sin skønneste side og nyd en mindeværdig dag med udsigt over Alperne! Osteelskere bør tage til Gruyère Pays-d'Enhaut Regional Natur Park. Beliggende nær Montreaux ved Genevesøens bredder finder I dette fantastiske alpinområde, der er kendt for sine mejerier. De gamle traditioner og skikke, der stadig findes her, er beundringsværdige. Glem ikke at smage de fine Gruyère, L'Etivaz og Vacherin oste!\nKulturelle højdepunkter nær jeres campingplads i Bern, Lausanne, Montreux, Lucerne og Geneve\nDer er nogle hyggelige byer fulde af historiske seværdigheder og kulturelle højdepunkter i nærheden af jeres campingplads. Lucerne og Bern er nærmest. Lucerne er en fascinerende by ved søens bred med en imponerende gammel kapelbro, et smukt vandtårn og en pittoresk gammel by. Landets hovedstad Bern er en fantastisk middelalderby, ca. 38 km fra Thunsøen og et sandt mekka for dem, der holder af moderne kunst. Montreux ved Genevesøens bredder er kendt for sine musikfestivaler. Selve Geneve vibrerer af kulturelle aktiviteter, med sin imponerende St. Pierre katedral som et af de smukkeste eksempler på gotisk og romansk arkitektur. De, der holder af middelalderlig arkitektur bør tage til Lausanne ved Genevesøen for at beundre Notre Dame katedralen.\nCamping ved en sø i Schweiz\nSchweiz er berømt for sine historiske byer og skønne søer. Ved den kønne Thunsø, som ligger nær campingpladsen, er der historiske byer og charmerende slotte fra det 12. årh. Besøg byen Interlaken, som overvåges af de store bjerge Siger, Mönch og Jungfrau. Genevesøens livlige område er lidt længere væk. Genevesøen er et paradis for hele familien med Adventure Parker, gode butikker og fantastiske restauranter. For at opleve den største variation i naturen bør I besøge Lucernesøen. Tag en tur med den gamle hjuldamper og nyd de betagende bjerge i baggrunden, der omgiver den flotte sø. Lyst til lidt italiensk stemning? Så kør lidt længere mod Luganosøen eller Maggioresøen.\nDejlige ture for hele familien fra jeres campingplads\nSjov for børn i Schweiz indebærer oftest udendørs aktiviteter. Tag dem til den spændende Go High Adventure Park Outdoor Interlaken i Wagern Gorge, i nærheden af Wagen, ikke langt fra campingpladsen. Kom igennem ni svære baner med imponerende Mont Eiger i baggrunden. Chokoladeelskere pas på! Forbered jer på at blive forkælede på chokoladetoget, der kører fra Montreaux til Gruyere regionen i Schweiz. Alternativt kan I tage på Lindt chokoladeturen ved Zürichsøen. Besøg verdens højest beliggende togstation med Jungfraujoch togbanen og tag 3.454 meter op og nyd nogle fantastiske udsigter. Hvis I vil prøve at nyde en lækker frokost med den mest spektakulære udsigt nogensinde, kan I tage svævebanen fra den alpine landsby Murren op til Schilthorn toppen. Tag derefter tilbage til jeres campingplads og nyd endnu en behagelig og afslappet aften.\nRegioner i Schweiz:


Opbygge Misbrug Og Amnesti 🔨 Mere - 2019\nDa.EmTudoDesign.com Mere Opbygge misbrug og amnesti\nOpbygge misbrug og amnesti\nBygningen misbruger: En realitet, der stammer fra forsømmelighed og mangel på efterkrigsregler, men det er stadig meget stærkt i vores byer i dag.\nL 'opbygge misbrug det er den handling, hvormed bygninger eller dele af det er realiseret, ændringer og udvidelser er lavet uden dem tilladelser krævet af lov.\nOvervejet til alle formål kriminalitet, straffes med administrative sanktioner, kriminel og økonomisk, og med beslaglæggelse eller endda nedrivning af den pågældende artefakt.\nder to typer af misbrug: af type samlede når arbejdet udføres uden nogen koncession eller i fuldstændig ulighed af typen partiel hvis der opstår variationer under konstruktionen eller der er delvise variationer i forhold til den ønskede tilladelse.\nOprindelsen af dette fænomen kan spores tilbage til den umiddelbare efterkrigstiden, når, efter økonomisk opsving og den deraf følgende demografisk boom, vi er vidne til opførelsen af huse eller bygninger uden veldefineret regulering.\nVi skal gå tilbage til 1942 med første byret, den n. 1150, hvor lovene dikteres retningslinjer for et korrekt design, for at give liv til byer reguleret af planer og recepter.\nSiden da er der udstedt talrige dekret og love i bygningssektoren, der ofte skaber overlejringer og forvekslinger for designere og borgere opmærksomme på respekten for loven.\nDe dokumenter, der er nødvendige for byggepraksis, har faktisk ændret deres navn gennem årene, de er integreret og genererer ofte desorientering fra brugere: i den ovennævnte lov nr. 1150/1942 blev den nødvendige tilladelse kaldt byggetilladelse erstattet i 1977 med lov nr.10, sagde Bucalossi lov, fra Byggetilladelse, som introducerer begrebet for første gang besværlig, eller behovet for at betale et gebyr for at udføre det ønskede arbejde.\nTil dato er denne autorisation navngivet tilladelse til at bygge, introduceret i 2001 med Konsolideringstekst.\nDet sammen med rapporten om startaktiviteter, bedre kendt som D.I.A., eller til S.C.I.A., regulerer byggearbejde.\nFor at være mere præcis skal byggetilladelsen anmodes om i tilfælde af nybyggeri byfornyelsesinterventioner bygningsrenoveringer, der fører til en bygningsorganisme helt eller delvist anderledes end den foregående og medfører en stigning i ejendomsenheder, ændringer i volumen, form, forhøjelser eller overflader eller begrænset til bygningerne inkluderet i de homogene zoner A, føre til ændringer i den tilsigtede anvendelse - Art. 10 D.P.R. 380/2001.\nD.I.A. i stedet er det anmodet i tilfælde af ekstraordinær vedligeholdelse, konservativ restaurering og renovering af bygninger.\nI nogle regioner indførelsen af Super D.I.A. har endelig udvidet arbejdsklasserne på grund af D.I.A., og derfor anbefaler vi altid at konsultere regler på niveauet lokal.\nI Italien kan man ikke tale om amnestier.\nden condono bygning Det er en bestemmelse udstedt af staten med hvilken du sanano arbejder udført ulovligt ved betaling af en summen af penge.\nPå den måde forsøger vi at få penge tilbage i statskassen, ikke straffeMen hvem har undvigeret loven.\nI Italien hedder tre bygningens amnestier gennemført, den første i 1985indtil nu, når vi stadig taler om interventioner af denne art for at håndtere offentlig gæld af vores land.\nUd over moralisme er det sikkert, at hvis alle respekterede reglerne mere eller mindre enkle, ville konformationen af vores byer være anderledes og fraværet af skatteunddragelse, aldrig som nødvendigt som i dag, ville tillade alle en bedre livskvalitet.\nAfmontering af facadeklædninger\nSprækker under kontrol\nÆstetiske og funktionelle tilbehør til døre\nLandregistret data for forsyningsselskaber\nDigital terrestrisk fjernsyn


Ny forskning skal redde flere fra at dø af langvarigt hjertestop - Hjerteforeningen\nEt hold forskere på Odense Universitetshospital vil analysere brugen af mekanisk kredsløbsstøtte og teste forskellige metoder for at finde ud af, hvordan kredsløbsstøtte yder mest mulig støtte til hjerte og hjerne hos patienter med langvarigt hjertestop. Foto: iStock.\nNår en patient får hjertestop, er hurtig og effektiv førstehjælp afgørende. Men kan hjertet ikke umiddelbart genstartes ved hjælp af hjertemassage eller en hjertestarter, så bliver de patienter, som man mener, har en chance for at klare den, kørt til hospitalet, hvor lægerne så i nogle tilfælde forsøger at redde dem ved hjælp af såkaldt mekanisk kredsløbsstøtte. Det er en avanceret form for genoplivning, som er meget omfattende for både patienten, de pårørende og sundhedsvæsenet.\nDet er vores håb, at vi kan belyse, hvilken form for mekanisk støtte som beskytter både hjertet og hjernen bedst, siger forsker, læge og ph.d.-studerende Louise Linde. Foto: Camilla Rønde.\nMest mulig støtte til hjerte og hjerne\nDerfor vil et hold forskere på Odense Universitetshospital analysere brugen af mekanisk kredsløbsstøtte og teste forskellige metoder for at finde ud af, hvordan kredsløbsstøtte yder mest mulig støtte til hjerte og hjerne hos patienter med langvarigt hjertestop.\nForskerne med læge og ph.d.-studerende Louise Linde i spidsen vil analysere de patienter med hjertestop, som har fået mekanisk hjertestøtte, og sammenligne dem med en analyse af de patienter, som man besluttede ikke at bruge metoden på. Odenseforskerne er de første i verden til at undersøge de patienter, man ikke påbegynder behandling på, men erklærer døde i stedet for.\n– Vi vil se på alle patienter bragt til hospitalet med langvarigt hjertestop i perioden 2015 til 2020 på en lang række parametre: alder, om de har været syge i forvejen, hvor lang tid de har haft hjertestop, og hvordan de, som får mekanisk hjertestøtte, klarer sig efterfølgende. På den både vil vi prøve at finde de præcise årsager til, at man ved ankomst til sygehuset vælger enten at påbegynde mekanisk kredsløbsstøtte eller afslutte behandlingen, fortæller Louise Linde.\nOdense Universitetshospital arbejder i forskningsprojektet tæt sammen med Aalborg Universitetshospital, Aarhus Universitetshospital og Rigshospitalet, så der tilgår data fra alle de steder i Danmark, hvor man modtager patienter med langvarigt hjertestop til mekanisk kredsløbsstøtte.\nI anden del af forskningsprojektet vil Louise Linde og hendes kolleger teste forskellige metoder til mekanisk kredsløbsstøtte for at se, hvad der fungerer bedst.\nForskerne vil give 30 bedøvede grise provokeret hjertestop under kontrollerede forhold. Efter 15 minutters hjertemassage vil grisene blive genoplivet med mekanisk kredsløbsstøtte.\n– Der vil blive anvendt tre forskellige former for mekanisk kredsløbsstøtte i griseforsøget, og vi vil så sammenligne effekterne af de forskellige former. Det er vores håb, at vi kan belyse, hvilken form for mekanisk støtte, som beskytter både hjertet og hjernen bedst. Det nytter ikke, at man får en patient levende igennem et hjertestop, hvis hjernen bliver svært skadet, siger Louise Linde.\nHvem skal være Årets Hjerteredder?\nIndstil en kandidat til at blive hyldet som Årets Hjerteredder. Hvert år sætter Hjerteforeningen fokus på og anerkender hverdagens helte, der træder til med genoplivning, når lynet slår ned, og hjertet stopper.\naf Mads Louis Orry, d. 20. april 2021


Husker du, dit fritidsjob? – Venterpaavin\nA, antivoksen, der var engang, fjoller, K\n.. eller dinE fritidsjobS?\nVi snakker ofte om at vores jobs er total uglamourøse. At være kommunalt ansat i hjemmeplejen og som ergoterapeut i bostøtte-regi, levner ikke mulighed for et look med nyglattet hår, kjoler og dyre vaner (som fx at ankomme dertil på andet, end to halvflade hjul, iført noget nogenlunde vindtæt og ditto uglet knold).\nSamtidig kommer både ens fysik, tålmodighed og indimellem kvalmegrænse også på en test, og har man selvironien i orden, er det faktisk meget givende på ens arbejde – men yet again, ikke så prestigefyldt. Og vores fortællinger derfra er ofte temmelig interne og måske en kende svære at begribe morsomheden i, set udefra selve branchens syn.\nSå når man så kender flere der arbejder på kontor, (eller spotter de fine ekspedienttøser i Salling), kan man da godt misunde dem et arbejdsliv, hvor at ikke-vandfast mascara og upraktiske, flotte sko, kan kombineres med ens dag på job. Og føle lidt, at deres oplevelser ofte begrænser sig til nogle økonomiske konflikter, eller knas med systemet, gør deres fortællinger meget modne og lidt halvtørre, hvad angår fjollede fadæser.\nDerfor er det ofte meget sjovere at tale med folk om hvilke fritids- og studiejobs folk har haft, i stedet for deres voksenarbejde. Her er der nemlig ofte gode historier at hente, for den slags jobs er ofte både fjollede og præget af skøre oplevelser og skæve personligheder, som næsten alle kan finde skægge at høre om, uanset hvad man har valgt af karriere senere hen.\nVi har bla. haft følgende jobs i vores unge år:\n– Vi har begge haft et afløserjob i Europahallen. Vi skulle være påklædersker for La Scala i 2009, hvor balletten “En skærsommernatsdrøm” og operaen “Viva la Mamma”, blev spillet over et par uger. Det betød af påklædning af diverse ballerinaer, assistance ved scenen og timer i kælderen, med de glade kordrenge. 3 etager med flokkevis af italienere – som selvfølgelig ikke kunne et enesté ord engelsk. Det var en sjov oplevelse med masser af grin, tålmodighedsprøver, og et kig bag scene ved et storslået og yderst professionelt show.\n– K har stået i grillbar i cirka 3 år. Det var et lækkert, luset job med skønne kollegaer, men lønnen var 38 kroner i timen, og stanken af friture, kunne bare aldrig rigtig vaskes ud af det lange hår. Til gengæld kunne man altid få fri til Grøn Koncert/Karnval/ect. – og evnen til at lave de bedste stjerneskud, bøfsandwichsovs og smørrebrød består den dag i dag.\n– A har gjort rent på et pladeselskabsfirma, fra hun var 15 og til hun fyldte 18 år, og endte med at kysse på et par af de “unge” kontor/lagermedarbejdere i Jomfru Ane gade, under selve ansættelsen. Ikke spor kikset, nejnej. Især ikke da de evigt sladrnede kontordamerne fandt ud af det, og hun derfor måtte drikke sig ekstra fuld til sommerfesten, for ikke at dø af skam på stedet.\n– K har stået på fabrik. Hun var med i et vikarkorps og blev derfor sendt ud til alverdens opgaver. Vagterne på fabrikken var som, at træde ind i en film. Der lød en høj lyd, når der var tid til pauser – resten af tiden stod man pænt ved sin maskine og passede sig selv. Arbejdspladsen bestod primært af midaldrende mænd, som var yderst hjælpsomme og overbærende, i forhold til den talentløse og uerfarne K.\n– A har arbejdet som afløser på et plejehjem og som observatør, når en ellers velfungerende mand med ALS skulle have maske på, i fald han skulle kaste op. Hvilket jo var virkelig dårlig odds for, han skulle, sådan ud af ingenting. Så det skete aldrig – næh, han sad og redigerede billeder, holdte skype møder på ipad og læste. Så A fik derfor penge, for at se TV i 3 måneder, hvis ikke hun selv havde taget initativ til lidt springerfunktion, på selve stuerne.\n– K har tjent lidt håndøre hist og her på, at passe familien fætre og kusiner. Det er vel fordelen ved at være den ældste i flokken. Fastre og mostre forstod sig på, at gøre den slags hyggeligt og attraktivt. Ungerne var søde og sjove – og så kendte vi jo hinanden rigtig godt. Plus det, var der film på VHS og frit lejde i køkkenskabene. Den slags er næsten umuligt, ikke at sætte pris på.\n– A har gjort rent i en offentlig præstebolig, hvor hun altid skulle hjælpe med at smage hjemmebag og bedømme strikkemønstre undervejs, da det også var et privat hjem, hvor den friske kone var efterlønner og gik hjemme. Også havevandring og forberedelse til “når zumba-damerne kom til bråns”, kunne afbryde støvaftørringen. Rengøring var tydeligvis mere en “70%’s bi-ting” i jobbeskrivelsen, så da da præsten skulle pensioneres og A opsiges, var der både knus og gaver at få.\n– Vi har delt reklamerute – det var ude på landet, og vi skulle blot kaste dem ud fra cykel-taskerne, på grusvejene. Største problem var sommerens rapsmarker, som stank forfærdeligt af branket smør. Når vi nåede det punkt, hamrede vi i pedalerne og holdt vejret hele vejen, til vi var sikkert på den anden side af det “gule stinke-hav”.\n– K har gjort rent i en dus. De første par år alene – senere kom A dog med på vognen, og så delte vi rovet. Et perfekt job med masser af frihed. Der blev spillet ‘Dansk Fodbold Hits’ på fuld smadder, mens støvsugeren fik en svingom. At “børn, er nogle små svin” blev bekræftet hver eneste dag, men lønnen var god og der var ingen til, at se hvor grimt man egentlig danser, når man rigtig giver den gas. Pånær den dag, at en af pædagogerne var faldet i søvn i sløjdlokalet. Ved ikke hvem, der var mest pinlig berørt efter den oplevelse.\nHvad med dig? Hvad arbejdede du som, da du var ung?\nFebruary 16, 2019 at 10:30 pm Reply\nJeg har haft den fine stilling som fejepige i en børnehave, i den stilling sled jeg flere koste op, end jeg vil komme til resten af mit liv. Har også været kontorpiccoline, hvor jeg brillierede ved at tale tysk til den ene partner i firmaet, som boede i Tyskland men var pære dansk. Den grinte de af i længe ☺ Så har jeg solgt lodsedler for den lokale støtteforening, det gav seriøst mange gode grin, for min veninde og jeg, et sted fik vi et akut grineflip, fordi vi kom til at stemple på et køkkenbord.\nFebruary 17, 2019 at 8:25 am Reply\nSikke nogle hyggelige og sjove steder, du har sat dine ben som ung ? Tøse-teenagegrineflip fåes ikke bedre.\nFebruary 17, 2019 at 1:46 pm Reply\nOrv, et fint indlæg! Det var så hyggeligt at læse!\nHvad mine fritidsjobs angår husker jeg særligt tiden som opvasker på et bowlingscenter i Blåvand. Jeg kom altid hjem sent om aftenen og lugtede af pommes frites. Herligt.\nI den lidt mere atypiske genre, var jeg også engang arkivar på noget, der hed Kvægbrugets Hus i Varde. Jeg havde til opgave at arkivere alle landmændenes fra Varde Kommunes mælkerapporter i mapper. Der var en mappe for hver landmand og et helt lokale fuld af skuffer og kommoder. Det var simpelthen det pudsigste nogensinde, men i det mindste udviklede jeg en skarp evne til at tyde sjusket håndskrift, haha!\nTak søde Rikke!\nPomfrithår er på alle måder, at “tage arbejdet med hjem” :p\nMen fedt med et alternativt job ink. brugbare evner.\nFebruary 17, 2019 at 6:09 pm Reply\nEj hvor hyggeligt lige at blive mindet om den del af sit arbejdsliv.\nJeg startede som privat barnepige hos et par, hvor konen havde brystkræft og havde behov for aflastning efter kemo. Det var både hyggeligt og hårdt. Skønne børn.\nSå havde jeg en sommertjans som rengøringsdame rundt omkring i en kommune. Skiftede lidt mellem rådhuset, børnehaver og kommunens aktiveringscenter.\nHerefter tog jeg nogle år som kassedame i Bilka og sluttede af som informationsmedarbejder i fields. Jeg er stadig god til at slå over i “info tonen” og efterlyse forældrene til Martin på 3 år ? det er bare en hel bestemt stemmeføring jeg automatisk slår over i!\nHaha, vi har også begge en “jeg arbejder med mennesker”-stemme, vi bruger på job ?.\nFebruary 17, 2019 at 7:41 pm Reply\nJeg startede i min spæde ungdom som barnepige for 3 børn på 6 måneder, 1,5 år og 3 år – det afholdt mig fra at blive en af de unge mødre! Så fik jeg job i en kiosk, var sommerafløser på en avisrute i vores lille hjemby med 7 huse og et fælles lokum…\nMens jeg gik på handelsskolen fordrev jeg min fritid med at arbejde i Skjern Hallen/Bowling centret/friluftsbadet, som indebar lige mængder af tilberedning af grill klassikere, rengøring af klor-stinkende badefaciliteter og og at lange sure bowlingfutter over disken, når jeg ikke lige skulle servere kaffe, folde servietter og holde styr på forplejningen af VIP medlemmerne til Skjerns herre håndboldkampe…\nDa jeg flyttede til Aalborg blev det til noget så glamourøst som makeup- og hudplejeprodukt sælgende påfugl i Parfume PD (aldrig har jeg brugt så meget makeup og hårfarve) og konfirmationskjole sælger i Lilly, hvor jeg senere avancerede til brudekjole sælger (lige dele hysteri – trods aldersforskel) ???\nFebruary 18, 2019 at 8:30 am Reply\nDu har også været vidt omkring må man sige – der er langt fra lokumskuring til Lilly ?


Mexican Inn Cafes, Fort Worth - Restaurantanmeldelser - TripAdvisor\nAlle restauranter i Fort Worth Restauranter i nærheden af Mexican Inn Cafes\nRestauranter i Mexicansk/tex-mex i Downtown Fort Worth\nÆggekager i Downtown Fort Worth\nAlle aktiviteter i Fort Worth Aktiviteter i nærheden af Mexican Inn Cafes\nUSA Texas (TX) Fort Worth Restauranter i Fort Worth Mexican Inn Cafes\nNr. 315 af 1.362 Restauranter i Fort Worth $$ - $$$\nMexicansk 612 N Henderson St, Fort Worth, TX 76107-1417+1 817-336-2164Website\nVis også KortSatellit Kortopdateringer er sat på pause. Zoom ind for at se opdaterede oplysninger. Nulstil zoom Opdaterer kortet... Tilbage til kortet Oversigt 4,0 81 anmeldelserFremragende46 %Rigtig god29 %Gennemsnitlig11 %Dårlig12 %Frygtelig2 %1. juli 2016“An early dinner taking advantage of happy hour in the bar area. ”1 uge siden“Not very good.”Lukket nu11:00 am - 10:00 pmsø - to11:00 am - 9:00 pmfr - lø11:00 am - 10:00 pmAlle åbningstider KØKKENER Mexicansk PRIS $$ - $$$VURDERINGER ServiceMadGod prisStemningPLACERING 612 N Henderson St, Fort Worth, TX 76107-1417Alle oplysninger Forbedr denne registreringEr denne restaurant god til frokost?Ja Nej Ved ikke Er denne restaurant god til middag?Ja Nej Ved ikke Har denne restaurant en bar?Ja Nej Ved ikke Specialiserer denne restaurant sig i mad fra det sydvestlige USA? Ja Nej Ved ikke Er denne restaurant god til store grupper?Ja Nej Ved ikke Er denne restaurant familievenlig?Ja Nej Ved ikke Er denne restaurant kørestolsegnet?Ja Nej Ved ikke Er priserne på denne restaurant i mellemklassen?Ja Nej Ved ikke Er denne restaurant god til brunch?Ja Nej Ved ikke Er der gode vegetarretter på denne restaurant?Ja Nej Ved ikke Tak for din hjælp! Del en anden oplevelse, inden du smutter. Skriv en anmeldelse\nMedlemsvurdering Fremragende36Rigtig god24Gennemsnitlig9Dårlig10Frygtelig2Type rejsendeFamilierParAleneForretningVennerTidspunkt på året Mar.-majJun.-aug.Sep.-nov.Dec.-feb.Sprog Alle sprog Dansk (27)Engelsk (81)Sprog Dansk (27)Engelsk (81)\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejetexdiverlongview,tex4023Anmeldt 1 uge siden Ikke særlig godt.MereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejAmie T12Anmeldt 27 april 2017 fra mobile enheder Fantastisk TexmexMereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejCostariccense VFort Worth708Anmeldt 27 marts 2017 fra mobile enheder Søndag tidligt aftensmad ... ikke fantastiskMereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Tak for din vurdering.\nJade H2Anmeldt 24 januar 2017 Unique and awesome.Google Oversæt MereTak, Jade H Denne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejTexan_DinerMagnolia, Texas9214Anmeldt 23 december 2016 Dette er Tex MexMereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejN728PRDallas, Texas5625Anmeldt 6 september 2016 Elsker frisk lavet pommes frites og salsa.MereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejTerry S2Anmeldt 23 juli 2016 fra mobile enheder Velsmagende og superhurtigHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejSigmadaFort Worth, Texas14447Anmeldt 1 juli 2016 fra mobile enheder En tidlig middag ved at udnytte happy hour i baren.Hvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nGarrick HRichardson, Texas123Anmeldt 7 juni 2016 AN ICON RUINED!!!!!Google Oversæt MereTak, Garrick H Denne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejriverrushDallas, Texas4615Anmeldt 1 juni 2016 fra mobile enheder God Ost enchiladasene!MereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nOpdaterer listen... I nærheden Restauranter i nærhedenTexas de Brazil589 anmeldelser 0,95 km væk Reata Restaurant1.289 anmeldelser 1,17 km væk Angelo's Barbque231 anmeldelser 0,83 km væk Daddy Jacks Lobster & Chowder170 anmeldelser 1,15 km væk Seværdigheder i nærhedenSundance Square1.183 anmeldelser 1,27 km væk Sid Richardson Museum190 anmeldelser 1,2 km væk Leonard's Department Store Museum42 anmeldelser 1,08 km væk Tarrant County Courthouse40 anmeldelser 1,02 km væk Spørgsmål og svarFå hurtige svar fra personale og tidligere besøgende på Mexican Inn Cafes.Bemærk! Dit spørgsmål vil blive offentliggjort på siden Spørgsmål og svar.Retningslinjer for indlægSendBekræftelse: Forbedr denne registrering\n612 N Henderson St, Fort Worth, TX 76107-1417 Placering:


Renovering af forhal: nye tilgange til hospital, apotek og kiosk - Regionshospitalet Randers\nVelkommen til Regionshospitalet Randers!\nSe de generelle oplysninger fra hospitalet til dig som patient eller pårørende\nAkut og skadestue\nHvis du skal på hospitalet\nKort og parkering - find vej til hospitalet\nFind vej til Grenaa Sundhedshus\nDine muligheder og rettigheder\nSelvbetjening (se din journal, ombook en tid mm.)\nAftenbillede af hospitalet i Randers\nSe alle funktioner i Grenaa Sundhedshus på www.grenaasundhedshus.dk\nOversigt over samtlige afdelinger og afsnit på Regionshospitalet Randers og Grenaa Sundhedshus.\nAfdelinger i Randers\nAfdeling for Folkeundersøgelser\nBloddonor - Donortapningen\nErgo- og Fysioterapien\nKlinisk Fysiologisk Afdeling\nPatientkøkken og Kantine\nØre-, Næse- og Halsklinik\nKontakt og sundhedsaftaler\nAnalysefortegnelsen giver en oversigt over vigtige oplysninger om de hyppigst rekvirerede analyser og prøver.\nRegionshospitalet Randers lægger stor vægt på, at forskning og udvikling skal have de bedst mulige vilkår på hospitalet.\nTil dig der forsker\nAnmeldelse til Datatilsynet\nGenerelt om fondsmidler\nRegion Midtjyllands sundhedsvidenskabelige forskningsfond\nSpiremidler fra hospitalet\nForskningsstrategi for hospitalet\nKommissorium for Forskningsrådet\nPublikationer af hospitalets forskere\nLæs om uddannelse af\nErgo- og fysioterapeuter\nJob på hospitalet\nFind ledige stillinger\nPia - lægesekretær\nJakob - anæstesisygeplejerske\nMarwa - bioanalytiker\nBo - læge og forsker\nLars - fysioterapeut\nSanne - data- og analysemedarbejder\nProjekt Fælles Akutafdeling\nKontakt til kommunikationsrådgiver\nDu er her: Presse og nyheder Aktuelt Nyheder 2017 Renovering af forhal: tilgange til hospital, apotek og kiosk\nRenovering af forhal: tilgange til hospital, apotek og kiosk\nRenovering af forhal: nye tilgange til hospital, apotek og kiosk\nOmbygningen i forhallen går efter planen. I denne uge vil der være ændrede forhold for tilgang til hospitalet, kiosken og apoteket.\nI løbet af uge 48 vil borgere allerede kunne danne sig et indtryk af den nye forhal på Regionshospitalet Randers. Der vil nemlig være muligt at se ind til ombygningen, og dele af forhallen vil blive åbnet op for gennemgang i løbet af ugen.\nOnsdag den 29. november vil hovedindgangen blive åbnet ved rondeldøren, og derefter vil det være muligt igen at tilgå apoteket fra forhallen. Kiosken kan dog endnu ikke tilgås fra forhallen, idet den er under ombygning i denne uge.\nSelvom kiosken er under ombygning, holder den åbent alle dage. Borgere har mulighed for at tilgå den udefra og indefra. Udefra benyttes døren i facaden, og indefra gennem gangen ved trafikcentret – den røde streg på billedet (klik for at se det i større format):\nKørestolsbrugere, dårligt gående o. lign. anbefales at tage den indvendige vej pga. trin ved facadedøren. Der vil være skiltning hertil.\nTlf. 78 42 00 00\nRegionshospitalet Randers - Skovlyvej 15 - 8930 Randers NØ - Tlf. 78 42 00 00 - email - Om hjemmesiden - Om cookies - Kontakt webredaktøren\nRegionen har 1,2 millioner indbyggere


Datatilsynet har i august 2020 afsluttet et planlagt tilsyn hos Ringkøbing-Skjern Kommune. Tilsynet fokuserede på kommunens efterlevelse af kravet om at føre fortegnelser over behandlingsaktiviteter, herunder særligt om kommunens fortegnelser kunne anvendes til de formål, som ligger til grund for kravet om at føre fortegnelser.\nEfter tilsynet med Ringkøbing-Skjern Kommune fandt Datatilsynet anledning til at konkludere, at hovedparten af kommunens fortegnelser var udarbejdet på en god og hensigtsmæssig måde, idet fortegnelserne – efter tilsynets vurdering – generelt gav et godt overblik over kommunens behandlingsaktiviteter.\nRingkøbing-Skjern Kommune var blandt de myndigheder, som Datatilsynet i efteråret 2018 havde valgt at føre tilsyn med efter databeskyttelsesforordningen og databeskyttelsesloven.\nDatatilsynets planlagte tilsyn med Ringkøbing-Skjern Kommune fokuserede på kommunens efterlevelse af kravet om at føre fortegnelser over behandlingsaktiviteter i henhold til databeskyttelsesforordningens artikel 30.\nEfter anmodning fra Datatilsynet havde Ringkøbing-Skjern Kommune – inden tilsynsbesøget – indsendt kommunens fortegnelser til tilsynet. Selve tilsynsbesøget fandt sted den 25. oktober 2018.\nDatabeskyttelsesforordningens krav om at føre fortegnelser over behandlingsaktiviteter hænger i vidt omfang sammen med forordningens princip om på ansvarlighed (”accountability”). Dette princip kræver både, at den dataansvarlige sikrer, at behandlingen af personoplysninger er i overensstemmelse med forordningen, og at den dataansvarlige er i stand til at påvise, at forordningen overholdes, jf. forordningens artikel 5, stk. 2, og artikel 24, stk. 1. Fortegnelsen skal udarbejdes for at kunne påvise overholdelsen af forordningen og skal stilles til rådighed for Datatilsynet efter anmodning, så den kan bruges til at føre tilsyn, jf. artikel 30, stk. 4.\nEt af Datatilsynets fokuspunkter for tilsynet med Ringkøbing-Skjern Kommune var således, om kommunens fortegnelser kunne anvendes til de formål, som ligger til grund for kravet om, at der skal føres fortegnelser over behandlingsaktiviteter.\nEfter tilsynet med Ringkøbing-Skjern Kommune finder Datatilsynet sammenfattende anledning til at konkludere, at hovedparten af Ringkøbing-Skjern Kommunes fortegnelser var udarbejdet på en god og hensigtsmæssig måde, idet fortegnelserne – efter tilsynets vurdering – generelt gav et godt overblik over kommunens behandlingsaktiviteter. Datatilsynet har dog noteret sig, at det i enkelte afsnit af Ringkøbing-Skjern Kommunes fortegnelser ville være gavnligt med en præcisering.\nPå baggrund af erfaringerne fra tilsynene vedrørende udarbejdelse af fortegnelser har Datatilsynet imidlertid fundet anledning til at opdatere vejledningen om fortegnelse fra januar 2018.\nNedenfor følger en nærmere gennemgang af nogle af de punkter, som blev drøftet under tilsynsbesøget hos Ringkøbing-Skjern Kommune.\nDatatilsynet havde forud for tilsynsbesøget noteret sig, at Ringkøbing-Skjern Kommunes fortegnelser generelt indeholdt en oplistning af de kategorier af registrerede, som kommunen behandler oplysninger om.\nI enkelte fortegnelser var eksempelvis angivet ”familiemedlemmer”, ”aftenskoler” og ”foreninger” som kategorier af registrerede. Under tilsynsbesøget spurgte Datatilsynet nærmere ind til, hvad enkelte af de angivne kategorier dækkede over.\nDet var herefter Datatilsynets opfattelse, at de tilstedeværende ikke med sikkerhed kunne oplyse dette, men at de alene kunne komme med et kvalificeret gæt på, hvad de oplistede kategorier dækkede over. Ringkøbing-Skjern Kommune henviste imidlertid til, at kommunens medarbejdere på de enkelte områder ville kunne forklare præcist, hvad de angivne kategorier af registrerede dækkede over.\nDatatilsynet tilkendegav på den baggrund under tilsynsbesøget, at Ringkøbing-Skjern Kommune med fordel kan præcisere flere af de angivne kategorier af registrerede med henblik på at sikre, at det ikke kun er kommunens medarbejdere på de enkelte områder, der kan oplyse nærmere om kategorierne.\nDatatilsynet havde forud for tilsynsbesøget noteret sig, at hovedparten af Ringkøbing-Skjern Kommunes fortegnelser indeholdt en beskrivelse af de kategorier af personoplysninger, som kommunen behandler. I flere fortegnelser havde Ringkøbing-Skjern Kommune angivet, hvilke specifikke artikel 6-oplysninger, artikel 9-oplysninger og artikel 10-oplysninger, kommunen behandler i forbindelse med en konkret behandlingsaktivet.\nEfter Datatilsynets vurdering gav de af Ringkøbing-Skjern Kommunes fortegnelser, der indeholdt en specifik angivelse af kategorier af personoplysninger, et godt og brugbart overblik til gavn for både kommunen og tilsynet. Ved at beskrive de enkelte kategorier kunne Datatilsynet udlede direkte af fortegnelserne, hvilke specifikke personoplysninger kommunen behandler i forbindelse med de pågældende behandlingsaktiviteter.\nEnkelte af kommunens fortegnelser indeholdt imidlertid felter, hvori kommunen kunne afkrydse, om der behandles henholdsvis artikel 6-oplysninger, artikel 9-oplysninger og artikel 10- oplysninger i forbindelse med den konkrete behandlingsaktivitet.\nAf de få fortegnelser, hvor der alene blev benyttet afkrydsningsfelter, kunne Datatilsynet konstatere, at hverken de tilstedeværende eller tilsynet ud fra fortegnelserne kunne se, hvilke specifikke artikel 6-oplysninger, artikel 9-oplysninger eller artikel 10-oplysninger, kommunen behandler i forbindelse med de pågældende behandlingsaktiviteter. Adspurgt herom oplyste Ringkøbing-Skjern Kommune dog, at kommunens medarbejdere på de enkelte områder, som fortegnelserne vedrører, ville kunne specificere kategorierne af oplysninger.\nDatatilsynet henviste i den forbindelse til tilsynets (nu tidligere) vejleding om fortegnelse fra januar 2018, hvoraf det fremgår, at den dataansvarlige skal kunne specificere, hvilke nærmere typer af artikel 9-oplysninger der behandles.\nUnder tilsynsbesøget blev det derfor drøftet, at Ringkøbing-Skjern Kommune – efter Datatilsynets opfattelse – med fordel kan udarbejde alle sine fortegnelser således, at kategorierne af personoplysninger specificeres, herunder med henblik på at sikre, at det ikke kun er kommunens medarbejdere på de enkelte områder, der kan oplyse nærmere om kategorierne.\nRingkøbing-Skjern Kommune oplyste i den forbindelse, at kommunen var i proces med at få opdateret fortegnelserne med afkrydsningsfelterne, så det også fremgår af disse, hvilke specifikke oplysninger der behandles.\nEfter en gennemgang af de indsendte fortegnelser stod det ikke Datatilsynet klart, hvilke kategorier af personoplysninger Ringkøbing-Skjern Kommune behandler om de enkelte kategorier af registrerede. Datatilsynet kunne eksempelvis ikke udlede af fortegnelserne, om kommunen behandler artikel 9 oplysninger om samtlige af de kategorier af registrerede, som var anført i de enkelte fortegnelser, eller om det kun var tilfældet for nogle af de angivne kategorier af registrerede.\nAdspurgt herom oplyste Ringkøbing-Skjern Kommune, at de tilstedeværende personer ikke ud fra fortegnelserne ville kunne oplyse, hvilke kategorier af personoplysninger kommunen behandler om de enkelte kategorier af registrerede, og at dette i bedste fald ville være kvalificerede gæt.\nDatatilsynet tilkendegav på den baggrund under tilsynsbesøget, at det henset til formålene med fortegnelseskravet er tilsynets vurdering, at en fortegnelse over behandlingsaktiviteter skal indeholde en tydelig kobling mellem, hvilke kategorier af personoplysninger, der behandles om de enkelte kategorier af registrerede. Datatilsynets opdaterede vejledning om fortegnelse fra august 2020 er i overensstemmelse hermed.\nDatatilsynet havde inden tilsynsbesøget noteret sig, at Ringkøbing-Skjern Kommunes fortegnelser generelt indeholdt en oplistning af de virksomheder, myndigheder mv., som personoplysninger er eller vil kunne blive videregivet til.\nEfter en gennemgang af de indsendte fortegnelser stod det ikke Datatilsynet klart, hvilke kategorier af personoplysninger, herunder om hvilke kategorier af registrerede, der vil kunne videregives til de modtagere, som kommunen havde anført i fortegnelserne. Adspurgt herom oplyste Ringkøbing-Skjern Kommune, at de tilstedeværende personer ikke ud fra fortegnelserne ville kunne oplyse dette.\nForud for tilsynsbesøget havde Datatilsynet noteret sig, at der i Ringkøbing-Skjern Kommunes fortegnelser generelt var angivet konkrete slettefrister for de enkelte behandlingsområder. I enkelte fortegnelser blev der dog henvist til de anbefalede slettefrister i kommunernes emnesystematik, KLE.\nAdspurgt om fortegnelsernes henvisninger til de anbefalede slettefrister i KLE, oplyste Ringkøbing-Skjern Kommune under tilsynsbesøget, at man hurtigt kan slå op i KLE under bestemte behandlingsaktiviteter og herefter se den anbefalede slettefrist.\nDatatilsynet har ingen bemærkninger til, at Ringkøbing-Skjern Kommune i sine fortegnelser både har angivet konkrete slettefrister og henvist til de anbefalede slettefrister i KLE.\nDatatilsynet havde forud for tilsynsbesøget noteret sig, at Ringkøbing-Skjern Kommune generelt har beskrevet de tekniske og organisatoriske sikkerhedsforanstaltninger, som kommunen har truffet i forbindelse med de pågældende behandlingsaktiviteter, direkte i fortegnelserne. I enkelte fortegnelser blev der imidlertid henvist til kommunens informationssikkerhedsregler eller interne retningslinjer i IT-sikkerhedshåndbogen.\nDatatilsynet havde under tilsynsbesøget generelt ingen bemærkninger til, at Ringkøbing-Skjern Kommune i enkelte fortegnelser henviste til kommunens informationssikkerhedspolitik for så vidt angår en generel beskrivelse af de tekniske og organisatoriske sikkerhedsforanstaltninger.\nForud for tilsynsbesøget havde Datatilsynet endvidere noteret sig, at Ringkøbing-Skjern kommune i enkelte fortegnelser henviste til, at en given behandling sker i overensstemmelse med bestemte retsregler.\nDatatilsynet oplyste i den forbindelse, at en henvisning til retsregler kun skal angives i under afsnittet om sikkerhedsforanstaltninger, hvis retsreglerne indeholder bestemmelser om tekniske og organisatoriske sikkerhedsforanstaltninger i forhold til behandling af personoplysninger.\nPå baggrund af erfaringerne med tilsynene med fortegnelser hos en række kommuner – herunder Ringkøbing-Skjern Kommune – har Datatilsynet derfor fundet anledning til at opdatere vejledningen om fortegnelser fra januar 2018.\n Datatilsynets opdaterede vejledning om fortegnelse fra august 2020 kan findes på tilsynets hjemmeside